Gleðilegt ár kæru Mývetningar ! Eitt af mikilvægustu stefnumálum sveitarstjórnar er að stuðla að vellíðan og hamingju íbúanna . Fyrsta skrefið var að leggja fyrir könnun um líðan Mývetninga á síðasta ári og ýmislegt gert í kjölfarið svo sem að bjóða upp á fræðslu og fyrirlestra , aukið íbúasamráð o.fl . Nú er komið að því að endurtaka könnunina sem verður með einfölduðu sniði að þessu sinni . Sveitarfélagið hefur fengið Þekkingarnet Þingeyinga líkt og áður til að leggja fyrir könnun um líðan Mývetninga og munu þau á næstunni senda út upplýsingar um framkvæmd könnunarinnar . Þegar niðurstöður hennar liggja fyrir verður farið í sértækari aðgerðir sem miða að því að auka hamingju og vellíðan íbúa sveitarfélagsins . Því skiptir miklu máli að sem flestir taki þátt í könnuninni . Spurningalistinn var unninn með aðstoð frá Embætti landlæknis og með hliðsjón af rannsókn Jóhönnu Jóhannesdóttur . Niðurstöður verða ekki greindar niður á einstaklinga og öll svör eru trúnaðarmál . Það er einlæg ósk okkar að Mývetningar taki þessu verkefni vel enda er því ætlað að gera heilsueflandi samfélag okkar enn betra .